寄陝府鄧給事
作者：孟郊
朝代：唐

paragraphs: 陝城臨大道，館宇屹幾鮮。
候謁隨芳語，鏗詞芬蜀牋。
從來鏡目下，見盡道心前。
自謂古詩量，異將新學偏。
戇人年六十，每月請三千。
不敢等閑用，願爲長壽錢。
非關亦潔爾，將以救羸然。
孤省癡皎皎，默吟寫綿綿。
病書憑晝日，驛信寄宵鞭。
疾訴將何諭，肆鱗今倒懸。
塵鯉見枯浪，土鬣思乾泉。
感感無緒蕩，愁愁作□邊。
貞元文祭酒，比謹學韋玄。
滿坐風無雜，當朝雅獨全。
見知囑徐孺，賞句類陶淵。
一顧生鴻羽，再言將鶴翩。
宣揚隘車馬，君子湊駢闐。
曾是此同睠，至今應賜憐。
磨墨零落淚，楷字貢仁賢。